text: Kampen går i gang om valg til menighedsråd
  13 september 2016 kl. 18.11
  For første gang i tyve år bliver der kampvalg om menighedsposterne i Jelling.
  Jelling skiller sig ud fra mængden. For kampvalg til menighedsråd hører ikke til normen.
  I 2004 var der kampvalg i 38 af de mere end 300 sogne i Syd- og Sønderjylland. Det tal var faldet til 20 i 2012.
  Tirsdag gik det hele så i gang i Jelling, hvor nye kandidater kunne stille op. Det er startskuddet, for herfra kan flere kandidater melde sig.
  Preben Schou, kandidat til menighedsrådet i Jelling.: "Men vi vil have en mere levende by."
  En gruppe borgere mener, at det nuværende menighedsråd for ofte bruger gravhøjenes verdenskulturarvsstatus til at protestere mod udvikling i byen.
  - Vi synes, at menighedsrådet har lavet et flot stykke arbejde – og vi er som sådan ikke uenige i den kirkelige linje. Men vi vil have en mere levende by, siger Preben Schou, der er kandidat til menighedsrådet i Jelling.
  Han er blandt andet utilfreds med, at menighedsrådet har protesteret over en legeplads og opsætning af solceller tæt på Jelling Kirke.
  De steder hvor der kommer et valg til menighedsrådene, finder valget sted den 8. november.
  